open-index/open-wikipedia-markdown huggingface dataset:
דובי טל

**נתן דב (דובי) טל** (נולד ב-1952) הוא פוליטיקאי ואיש ציבור ישראלי. כיהן כראש המועצה האזורית בקעת הירדן בין 2004 ל-2009.

## קורות חיים
טל הוא בנם הבכור של שופט בית המשפט העליון צבי טל וחנה, בתו של דב נתן ברינקר. מצד אמו הוא נצר למשפחת ריבלין הירושלמית. למד בישיבת כפר הרא"ה. שרת בצה"ל כקצין מודיעין וקצין הגנה מרחבית.

הצטרף למושב מחולה בבקעת הירדן בשנותיו הראשונות, והיה מנהל מפעל המתכת במושב, ובמסגרת זו ייצג את מחולה ב"פורום התעשייתי הקיבוצי".

בעקבות ביטול השיתופיות במחולה, פרש טל עם מספר משפחות נוספות שפרשו מהמושב בשנת 1984 כדי לשמר את השיתוף, ואזרחו את היאחזות הנח"ל "שלח" הסמוכה למחולה מדרום, והפכו אותה למושב השיתופי "שדמות מחולה".
היה ממקימי ישיבת שדמות נריה במושב, בעידודו של רבו הרב משה צבי נריה (שעל שמו נקראה הישיבה). שימש כראש המועצה הדתית בבקעת הירדן ובמועצות אזוריות נוספות. בתקופת ממשלת ישראל העשרים ושמונה (ממשלת ברק) עמד בראש מטה המאבק של תושבי בקעת הירדן.

בינואר 2004 התמודד לראשות המועצה האזורית ערבות הירדן מול בני צדוק ודוד אלחייני, ונבחר ברוב של -64.44%. בינואר 2009 התמודד שנית מול אלחייני ותמר אלימלך. הוא זכה בכ-36% מקולות הבוחרים והעפיל לסיבוב השני מול אלחייני, שבו זכה בכ-46% אחוז מקולות הבוחרים, והפסיד לאלחייני.

לאחר תום כהונתו שימש במגוון תפקידים, בהם: חשב מלווה מטעם משרד הפנים לרשויות מקומיות, חבר ועדת גבולות של המשרד, בורר בתחום ההתיישבות, דירקטור באוניברסיטת אריאל בשומרון, מזכיר האגודה השיתופית החקלאית של מושב קשת ועוד.

שותף במשרד החקירות "מיסטר איקס".

## חיים אישיים
נשוי לרותי.

אחיו  נהרג ב-25 באוקטובר 1973 במסגרת שירותו כנהג טנק מצפון לעיר סואץ, בסופה של מלחמת יום הכיפורים.

בעל תואר ראשון במדע המדינה ותואר שני במשפטים.

מתנדב בזק"א ובמשטרת ישראל.

## קישורים חיצוניים
* 
## הערות שוליים

קטגוריה:שדמות מחולה: אישים
קטגוריה:מייסדי התנחלויות
קטגוריה:מייסדי מושבים
קטגוריה:ראשי המועצה האזורית ערבות הירדן
קטגוריה:דירקטורים ישראלים
קטגוריה:מחולה: אישים
קטגוריה:ראשי מועצות דתיות בישראל
קטגוריה:בוגרי ישיבת כפר הרא"ה
קטגוריה:משפחת ריבלין
קטגוריה:עובדי משרד הפנים
קטגוריה:חוקרים פרטיים ישראלים
קטגוריה:סגל אוניברסיטת אריאל בשומרון
קטגוריה:ישראלים שנולדו ב-1952
יאיר בן דוד

**יאיר בן דוד** הוא דוקטור לפסיכולוגיה, סופר ומרצה לתחום הפסיכולוגיה של המוסר.

## ביוגרפיה
נולד במושב קשת ברמת הגולן. בן לחיים בן דוד, פרופ׳ לארכאולוגיה, וחנה בן דוד, מורה למתמטיקה. לבן דוד שישה אחים ואחיות. אחיו, עמישר בן דוד שהיה מפקד חפ"ק מח"ט הקומנדו נפל במלחמת חרבות ברזל בקרב בחאן יונס.

לאחר שחרורו מצה"ל, החל בלימודי תואר ראשון לפסיכולוגיה באוניברסיטה העברית בירושלים, ולאחר מכן המשיך ללימודי תואר שני ודוקטורט באוניברסיטת תל אביב (במסגרתו כתב תזה בנושא 'דיבור פנימי וחשיבה באמצעות שפה') ולפוסט דוקטורט באוניברסיטת חיפה ובאוניברסיטה הפתוחה.

בן דוד כתב שלושה ספרים. הראשון 'איך להיות טוב – מדריך מקוצר לפסיכולוגיה של המוסר' בהוצאת 'כנרת זמורה דביר'. הספר סוקר את האופן שבו בני אדם מקבלים החלטות מוסריות ופותרים דילמות מוסריות, וכן את המניעים הפסיכולוגיים מאחורי ההחלטות המוסריות של בני אדם. הספר עוסק בהשפעת גורמים שונים כמו הרגש, ההיגיון, הדת, המגדר, והעמדה הפוליטית על המוסר האנושי, ובכך מספק סקירה על התחום של ״הפסיכולוגיה של המוסר״.

ספרו השני 'איך להיות רע – מבט אחר על מוסר ונורמות חברתיות', בהוצאת 'כנרת זמורה דביר', הוא ספר המשך לספרו הראשון. הספר בוחן נורמות ודפוסי התנהגות שנתפסים ונחשבים בחברות ובתרבויות שונות כטובים, ושואל את השאלה עד כמה הם באמת תורמים לחברה וליחיד, ומאלו דפוסי התנהגות וכללי חיים כדאי וראוי להיפטר. בנוסף, הספר עוסק בהבדל בין מוסר לריצוי, בהבדל בין מוסר לבין מוסרנות וצדקנות ובהשפעת הרשת החברתית על המוסר האנושי.

ספרו השלישי ״אופטימיות כבחירה מוסרית – מדריך למחשבה ומשמעות בשעת משבר״ עוסק באופטימיות ובמשמעות בתקופות משבר. הספר נכתב בתקופת מלחמת חרבות ברזל, והוקדש לאחיו, עמישר בן דוד, שנהרג בקרב בחאן יונס. הספר מסתכל על אופטימיות כבחירה מוסרית ואף כתפקיד חברתי מרכזי, ולא רק כאופן שבו בני אדם רואים ותופסים את המציאות סביבם.

בן דוד כותב באתרים שונים, לרבות בלוג באתר 'הארץ' בשם 'מידה טובה' העוסק בפסיכולוגיה של המוסר, וכתב טור באתר ynet העוסק גם הוא בתחום המוסר היומיומי. בן דוד גם מנחה פודקאסט בנושא, בשם 'מדברים על מוסר'.

בן דוד מרצה לפסיכולוגיה של המוסר ולפסיכולוגיה חברתית באוניברסיטת תל אביב ובמכללת נתניה.

בן דוד מתגורר בתל אביב.

## קישורים חיצוניים

* 
* 
* 
* 
* 
* 
* 
* "העולם של החדשות והרשתות מכוון אותנו לפסימיות" - ראיון עם ד״ר יאיר בן דוד באתר 103FM.

## הערות שוליים

קטגוריה:סופרים ישראלים
קטגוריה:פסיכולוגים ישראלים
קטגוריה:קשת: אישים
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת תל אביב
קטגוריה:ישראלים שנולדו במאה ה-20
SM U-15 (גרמניה)

**SM U-15** הייתה אחת משלוש צוללות מטיפוס U-13 מונעות בנזין שיוצרו על ידי הקיסרות הגרמנית עבור הצי הקיסרי הגרמני. ב-9 באוגוסט 1914, ה-U-15 הייתה הצוללת הראשונה שאבדה מפגיעת ספינת מלחמה של אויב לאחר שנפגעה על ידי הסיירת הקלה הבריטית אה"מ ברמינגהאם.

## היסטוריה
נבנתה על ידי Kaiserliche Werft Danzig, U-15 הוזמנה ב-23 בפברואר 1909 והיא נכנסה לשירות שלוש שנים מאוחר יותר ב-7 ביולי 1912. הצוללת יצאה מהנמל לסיור הראשון שלה ב-1 באוגוסט 1914, אך ב-9 באוגוסט, U-15 נאלצה לעצור על פני השטח מול חופי פייר אייל, איי שטלנד, סקוטלנד, לאחר שמנועיה הושבתו.

בעודה תקועה על פני השטח, ספינת המלחמה הבריטית אה"מ ברמינגהאם הבחינה בצוללת דרך ערפל סמיך ויכלה לשמוע פטישים מתוך הסירה בזמן שהצוות ניסה לתקן את המנועים שניזוקו. הקפטן של ברמינגהאם ארתור דאף הורה לצוות שלו לירות על הצוללת, אך החטיא. בזמן ש-U-15 ניסתה לצלול כדי להימנע מהתקיפה, דאף הורה לספינתו לנגוח את הצוללת במלוא המהירות, לחתוך אותה לשניים ולהרוג את כל 23 אנשי הצוות שלה.

קטגוריה:צוללות גרמניות במלחמת העולם הראשונה
קטגוריה:צוללות גרמניות שטבעו
ג'ואי פירמן

**יוהנס קורנליס מריה "ג'ואי" פירמן** (בהולנדית: **Johannes Cornelis Maria Veerman**; נולד ב-19 בנובמבר 1998) הוא כדורגלן הולנדי המשחק בעמדת הקשר בקבוצת פ.ס.וו. איינדהובן ובנבחרת הולנד.

## קריירה
פירמן החל לשחק כדורגל בגיל ארבע ב-RKAV פולנדם, לפני שעבר לאקדמיה לנוער בוולנדם שנתיים מאוחר יותר. ב-30 באפריל 2015, הוא חתם על החוזה המקצועי הראשון שלו במועדון עד 2017.

ב-9 בספטמבר 2016 ערך הופעת ליגה ראשונה בקבוצה הבוגרת של המועדון, בניצחון 0–1 על פנלו. ב-20 בינואר 2017, הבקיע את שעריו הראשונים בניצחון 1–3 על מועדון הכדורגל איינדהובן.

פירמן חתם בהירנפיין ב-30 באוגוסט 2019. יומיים לאחר מכן במהלך משחק ביתי מול פורטונה סיטארד שהסתיים ב-1-1, ערך פירמן את הופעת הבכורה שלו בקבוצה. בדצמבר הוא כבש את השער הראשון שלו בקבוצה בסיבוב השני של הגביע ההולנדי בניצחון 0–2 על רודה. בעונתו הראשונה כבש פירמן 5 שערים והוסיף 5 בישולים ב-26 הופעות בכל המסגרות.

ב-4 בינואר 2022 חתם פירמן על חוזה ל-4.5 שנים עם ב-פ.ס.וו. איינדהובן. ב-16 בינואר ערך הופעת ליגה ראשונה בקבוצה בניצחון 0–1 על חרונינגן. ב-20 בפברואר כבש שער בכורה בקבוצה בניצחון 1–3 על קבוצתו לשעבר הירנפיין.

### נבחרת הולנד
במרץ 2023, זומן לראשונה לסגל נבחרת הולנד, לקראת משחק מוקדמות יורו 2024 נגד צרפת וגיברלטר, אבל אז נאלץ לעזוב עקב מחלה.

ב-18 ביוני 2023 ערך פירמן את הופעת הבכורה שלו בנבחרת במשחק ליגת האומות 2023 נגד נבחרת איטליה.

נכלל בסגל נבחרת הולנד לטורניר יורו 2024.

## תארים
**פ.ס.וו. איינדהובן**

* אליפות הולנד: 2023/2024, 2024/2025
* הגביע ההולנדי: 2021/2022, 2022/2023
* מגן יוהאן קרויף: 2022 ,2023, 2025

## קישורים חיצוניים

## הערות שוליים

קטגוריה:קשרי כדורגל הולנדים
קטגוריה:כדורגלנים הולנדים
קטגוריה:כדורגלני פולנדם
קטגוריה:כדורגלני הירנפיין
קטגוריה:כדורגלני נבחרת הולנד
קטגוריה:כדורגלני יורו 2024
קטגוריה:כדורגלני פ.ס.וו. איינדהובן
קטגוריה:הולנדים שנולדו ב-1998
מאמון עבד אלחי

**מאמון טארק עבד אלחי** (ערבית: **مامون طارق عبد الحي**; נולד ב-1971) הוא ראש עיריית טירה. עורך דין במקצועו.

## ביוגרפיה
מאמון טארק עבד אלחי נולד ב־1971 לטארק עבד אלחי, לימים ראש מועצת טירה.

למד משפטים באוניברסיטת תל אביב ובעל תואר שני מאוניברסיטת בר-אילן. נכנס לפוליטיקה המקומית בשנת 1998.

אלחי נבחר לראשונה במסגרת רשימה עצמאית בבחירות לעירייה ב-2008 ברוב של 53.15%. בבחירות אלו התמודד כנגד ראש העירייה היוצא קאסם חליל שקיבל 38.02% מהקולות, וכנגד מוחמד מנצור שקיבל 8.83% מהקולות.

בבחירות 2013 זכה ב-53.26% מהקולות כשהתמודד פעם נוספת מול מוחמד מנצור שקיבל 40.39% מהקולות ונגד קשוע עבד אלסאלם שקיבל 6.34% מהקולות.

ב-2017 ירו אלמונים על ביתו.

בבחירות 2018 קיבל אלחי 52.4% מהקולות, לאחר שהתמודד מול מוחמד מנצור שקיבל 46.66% מהקולות ונגד עומר סולטאן שקיבל 0.94% מהקולות.

באוגוסט 2023 בראיון בעקבות רציחת מנכ"ל העירייה ד"ר עבד אלרחמן קשוע, סיפר כי בעבר הזהיר אותו מתנקש כי נשלח לחסל אותו. בעקבות הרצח גם נאם בהפגנה נגד הרפורמה המשפטית בתל אביב בקריאה לטיפול בתופעת האלימות בחברה הערבית ובביקורת על הממשלה המפלה את המגזר הערבי ובפרט על מדיניותו של השר לביטחון פנים איתמר בן גביר.

בבחירות 2024 קיבל אלחי 41.45% מהקולות לאחר שהתמודד מול קאסם וסים שקיבל 38.64% מהקולות, עיראקי פאדי שקיבל 17.74% מהקולות וקאסם איברהים שקיבל 2.16% מהקולות.

## חיים אישיים
אלחי הוא בנו של טארק עבד אלחי, ששימש כראש עיריית טירה הראשון, מ-1973 ועד ל-1993.

## קישורים חיצוניים

* 
* 
* 

## הערות שוליים

קטגוריה:ראשי עיריית טירה
קטגוריה:ערבים בראשות רשויות מקומיות בישראל
קטגוריה:ישראלים שנולדו ב-1971
אה"מ ברמינגהאם (1913)

**אה"מ ברמינגהאם** הייתה האונייה המובילה של קבוצת ברמינגהאם של שלוש סיירות קלות מסדרת טאון שנבנו על ידי הצי המלכותי. הספינות האחיות שלה היו לואוסטופט ונוטינגהאם. שלוש הספינות היו כמעט זהות לקבוצה השלישית של ספינות מסדרת טאון, אך עם תותח  נוסף על המצודה.

## היסטוריה
ברמינגהאם, סיירת קלה בעלת שני מדחפים, נבנתה באלסוויק, הושקה ב-7 במאי 1913 והושלמה ב-30 בינואר 1914. היא הצטרפה לשייטת הסיירות הקלות הראשונה של הצי הגדול ב-1914, וביקרה בקיל ביוני אותה שנה.

ב-9 באוגוסט 1914, היא הבחינה ב- U-15, שמנועיה כשלו והיא צפה על פני השטח בערפל כבד, ליד פייר אייל. הצוות של ברמינגהאם יכל לשמוע פטישים מתוך הצוללת מניסיונות תיקון, ולכן ירה עליה אך החטיא. כשהצוללת החלה לצלול, היא נגחה בה וחתכה אותה לשניים. U-15 ירדה למצולות עם כל אנשי צוותה, ההפסד הראשון של צוללת מפגיעת ספינת מלחמה של האויב. ברמינגהאם גם הטביעה באותה שנה שתי ספינות סוחר גרמניות והשתתפה בקרב מפרץ הלגולנד ב-28 באוגוסט, ובקרב שרטון דוגר בינואר 1915.

בפברואר, היא הצטרפה לשייטת הסיירות הקלות השנייה, ותקפה צוללת ב-18 ביוני 1915 ללא הצלחה.
[ימין|ממוזער|200x200 פיקסלים| ברמינגהאם תחת אש ב[קרב יוטלנד]]
היא גם השתתפה בקרב יוטלנד כחברה בשייטת הסיירות הקלות השנייה, במהלכה ספגה נזק שנגרם מתאונה במהלך ליל הקרב.

לאחר מלחמת העולם הראשונה, היא שימשה ספינת דגל לשייטת הסיירות הקלות השישית בשנים 1919–1920, ולאחר מכן הועברה לנור בין השנים 1920–1922. לאחר מכן נשקל (עם שתי סיירות נוספות מסדרת טאון) להסיב אותה לשולת מוקשים, אך הרעיון לא נמשך. היא נכנסה לשירות מחדש בנובמבר 1923 לתחנת אפריקה עם שייטת הסיירות הקלות השישית כספינת הדגל, והחליפה את לואוסטופט. לאחר מכן המשיכה לשרת בתחנות זרות עד שנמכרה ב-1931. היא הגיעה למעגני Thos. W. Ward, בפמברוק דוק ב-12 במרץ באותה שנה ונגרטה.

## קישורים חיצוניים

## הערות שוליים

קטגוריה:אוניות מלחמה בריטיות במלחמת העולם הראשונה
קטגוריה:סיירות בריטיות
יוניברסל אייר

**יוניברסל אייר** (באנגלית: **Universal Air**) היא חברה לטיסות שכר מלטזית שבסיסה בנמל התעופה הבין-לאומי מלטה. החברה מפעילה טיסות שכר באגן הים התיכון.

החברה מפעילה בנוסף קו טיסות פרטיות, טיסות מטען והטסות רפואיות. היא החלה לבצע טיסות החל משנת 2022, ופועלת מנמל התעופה הבין-לאומי מלטה, אשר מהווה נמל הבית של החברה.

נכון לפברואר 2023 היא מחזיקה בצי של שלושה מטוסי DHC-8-100 בגיל ממוצע של 30.3 שנים. בנוסף מחזיקה החברה בצי מטוס מסוג לירג'ט 45.

## צי מטוסים
המטוסים אשר נמצאים בצי החברה נכון ל-2023:

## קישורים חיצוניים

* 

## הערות שוליים

קטגוריה:חברות תעופה
קטגוריה:מלטה: תעופה
Perfect Day (חברה)

**Perfect Day** היא חברת הזנק בתחום טכנולוגיית המזון שבסיסה בברקלי (קליפורניה). החברה פיתחה תהליכי ייצור של חלבוני חלב, בעיקר קזאין ומי גבינה, באמצעות תסיסה מיקרוביוטית, במיוחד מפטריות בביוריאקטורים, במקום מיצוי מחלב פרה.

שם החברה מבוסס על השיר Perfect Day של לו ריד.

נכון ליוני 2022, Perfect Day היא החברה היחידה שמשווקת מוצרים המבוססים על תחליף לחלבוני חלב המיוצרים בפרמנטציה מדויקת.

## היסטוריה
החברה נוסדה על ידי  ושני יזמים נוספים בשנת 2014, בעזרת קרן הון סיכון שהעניקה להם מימון ראשוני וגישה למעבדת ביוטכנולוגיה. החברה נקראה בתחילה "מוּפְרִי" ("Muufri", משחק מילים על מוצרי חלב ללא חלב פרה) ובשנת 2016 הוחלף שם החברה ל-Perfect Day.

החברה פיתחה מוצרי חלב צמחי, בהם גבינות ויוגורטים, שנמכרו ישירות לצרכנים. בשנת 2017 שינתה אסטרטגיה עסקית והפכה בעיקר לחברת B2B המספקת חלבונים מן הצומח ליצרני מזון, המשלבים אותם בפסי הייצור של מוצריהם, בהם מיונז, חטיפי חלבון, תרכובת מזון לתינוקות ועוגיות.

במהלך השנים הורחב דירקטוריון החברה, ובין השאר הצטרפו אליו בוב אייגר, מנכ"ל חברת וולט דיסני, ונציג של טמסק אחזקות. החברה גייסה כספים למימון פעילותה ממקורות מגוונים, במספר סבבי גיוס. עד אוקטובר 2020 החברה גייסה כ-360 מיליון דולר.

## מוצרי החברה
בשנת 2019 ייצרה החברה גלידה מן הצומח במהדורה מצומצמת בת 1,000 אריזות של 3 ליטר, שנמכרו דרך אתר האינטרנט של החברה במחיר של 60 דולר ליחידה. המלאי אזל בתוך מספר שעות.

החל משנת 2020 החברה משווקת את מוצריה באמצעות חברת Urgent, בהם מותג הגלידה הטבעונית "Brave Robot". מנובמבר 2020 יצרניות גלידה נוספות בארצות הברית החלו לייצר גלידה טבעונית בשילוב רכיבים של Perfect Day, בהן החברות Graeter's ו-Smitten.

בספטמבר 2021 החלה Perfect Day לשווק גבינת שמנת מן הצומח בשם "Modern Kitchen" וכן אבקת חלבון טבעונית המיועדת לספורטאים בשם "California Performance".

בשנת 2022 החל להימכר משקה חלב צמחי בשם "Bored Cow" בטעמי שוקולד, וניל ותות שדה, על בסיס רכיבי חלבון של Perfect Day.

## טכנולוגיה
הפקת חלבוני מי גבינה וקזאין ממקור צמחי מתבצעת באמצעות תהליכי הנדסת ביוטכנולוגיה שבהם נעשה ריצוף DNA במיקרוביוטה כך שתרביות החיידקים מייצרות חלבונים הדומים ככל האפשר לחלבוני חלב, תוך שימוש ב-DNA רקומביננטי. תרביות החיידקים גדלות במכלי תסיסה על מצע פחממתי מן הצומח, כגון סירופ תירס. החלבון שנוצר מופרד מתרבית התאים ומיובש לאבקה. לאחר מכן משלבים אותו בתהליכי ייצור מזון המכילים בדרך כלל חלבוני חלב פרה.

ייצור חלבונים באמצעות DNA רקומביננטי מקובל בתעשיית המזון, בין השאר לייצור אנזים הגבנה והם.

מספר חברות הזנק משתמשות בתהליכים דומים לייצור חלבוני חלב, בהן חברת New Culture מניו זילנד, Formo מגרמניה ורימילק מישראל.

## קישורים חיצוניים
* 
## הערות שוליים

קטגוריה:חברות מזון אמריקאיות
חורון

**חורון** (באוגריתית: **𐎈𐎗𐎐** – "חרן") הוא אל כנעני, מקביל לאל חור ("הורוס") המצרי.

## עדויות
בלחש עלילת האלים הנאבקים בנחש, הדמות המרכזית "אם פחל" קוראת לאמה, הדמות המרכזית השנייה, שמש, להוביל קול אל אלים שונים במעונותיהם, כדי להודיעם לחש קסם נגד נשיכת נחשים. לכל קריאה לאל מוקדש קטע ביצירה, כאשר ההבדל בין הקטעים הוא רק בשם האל ומעונו; לחורון מוקדש הקטע האחד עשר והאחרון מבין קטעים אלה, ומעונו הנזכר בלוח הוא "מצד" (כנראה מלשון מְצָד – מצודה). מטבעו של הטקסט כלחש רבות בו הרמיזות והסתומות על הברור, אך ניכר שלאחר שמוזכר חורון חלה תפנית: אחר הקריאה לחורון לפעול בא, בניגוד לקריאות לאלים האחרים, קטע ובו חורון ככל הנראה מטהר את הארץ. חורון מתואר כועס, הורג את בנותיה (של הנחש?), באזור של "עיר זוּ קדם" (עיר מזרחית, הנזכרת גם בלוח הבא); הוא טיהר מן העצים ערער ומן השחת עץ מוות (אליו הערער כנראה זהה), ושב לביתו, כנראה בהתחמקות כלשהי; שם בת זוגו מבקשת ממנו נחשים משוחררים כמוהר ואתנן, והוא כנראה ממלא את מבוקשה. בלוח הממשיך את הלוח הזה, בשל ערפל שכיסה את הארץ גברה "חמה" (ארס), ובין האלים המוזכרים (רובם בזוגות) כאוספי ה"חמה" מוזכרים ראשונים אל וחורון – ייתכן שאזכורו ראשון מהזוגות, כמו גם אזכוריו בשורות המקוטעות בתחילת הלוח (שלא ניתן לשחזר מהן מעבר למלים בודדות), מעיד על חשדה של שמש בבגידתו.

חורון מוזכר בלוח אחר, במסגרת לחש הקשור בלויתן נחש מיתולוגי ובגירוש, וכנראה מכיל אזכור של נחשיו של חורון.

בשתי עלילות שונות, עלילות בעל וענת ועלילת כרת, מופיעה נוסחת קללה אלוהית: ; בעלילות בעל וענת מקלל כך בעל את אויבו ים, ובעלילת כרת מקלל כך המלך כרת את בנו הסורר. בעלילת כרת מופיע מיד לאחר מכן "תקלנ בגבל שנתכ" (תמעטנה בגבל שנותיך), ובעלילות בעל מופיע, במרווח קל (מה שנאמר באותו מרווח לא שרד) "מט תפלנ בג[בל שנתכ...]" (מטה תיפולנה בגבל שנותיך). הופעתו של חורון בקללה כשובר ראשים מבטא את היותו אל עיט, בדומה למקבילו המצרי חור.

היישוב המקראי בית חורון קרוי על שם האל הכנעני חורון; "בית חורון" הוא מקדש חורון, והיישוב נקרא ככל הנראה על שם המקדש בו. בתל קסילה נמצא אוסטרקון ועליו כתובת  (כלומר "זהב הבא מאופיר, לבית חורון"), כאשר בית חורון יכול להיות שם היישוב או כינוי למקדש חורון, שייתכן שהיה בתל קסילה עצמו.

על אחד מהקמעות מחדתו (ארסלאן טאש) מוזכר האל "חורן" (חורון). בין הדמויות שעל הקמעות מופיע כרוב, ונפתלי טור־סיני זיהה אותו עם חורון.

בתל יבנה נמצא קליע עופרת עתיק מהתקופה ההלניסטית, המוקדש ל"ניצחון הרקלס והַוּרוֹנַס". זוג אלוהי זה מוכר גם מכתובת מדלוס שהוקדשה על־ידי תושבים מיבנה או יבנה־ים לאלוהי העיר. לאור היישוב הפיניקי בעיר, הרקלס מזוהה עם מלקרת הצורי, ו"האורונאס" מזוהה עם האל הכנעני חורון.

בתקופה ההלניסטית במצרים, זוהה אתום עם Ερο או Ηρων, המזוהה עם חורון.

## לקריאה נוספת

* 
* 
* 


## ביאורים

## הערות שוליים

קטגוריה:אלים כנעניים
קטגוריה:אלים מצריים
תקן ביקורת 315

**תקן ביקורת 315 – הבנה של הגוף המבוקר וסביבתו, והערכת הסיכונים המתייחסים להצגה מוטעית מהותית** הוא תקן ביקורת שפורסם על ידי לשכת רואי החשבון בישראל ועוסק בנושאים של הבנת הגוף המבוקר (כולל הבקרה הפנימית שלו) וסביבתו העסקית בעת עריכת הדוחות הכספיים של אותו גוף.

בהתאם לכך, התקן קובע כי על רואה החשבון המבקר להשיג הבנה של הגוף המבוקר ושל הסביבה העסקית בה הוא פועל. תקן זה הוא תקן יחסית ארוך וחשוב מכיוון שהבנה של הפעילות העסקית המבוקר ושל התנהלותו העסקית (כולל בקרות פנימיות) מאפשרת לרואה החשבון להציג את הפעילות הכלכלית של המבוקר בצורה נכונה בדוח הכספי. כמו כן ובעקבות כך, על רואה החשבון לבחון את הסיכונים להצגה מוטעית מהותית בדוחות הכספיים- אילו תהליכים ובקרות בחברה הם בעלי פוטנציאל לעיוותים ואי דיוקים בדוחות הכספיים.

התקן פורסם בשנת 2018 כחלק מתהליך הקודיפיקציה שלשכת רואי החשבון ביצעה בתקני הביקורת ונכנס לתוקף ב-1 בינואר 2020, כאשר הוא חל על ביקורות של דוחות כספיים לתקופות המסתיימות ביום 31 בדצמבר 2019 או לאחר מכן.

התקן מבוסס בעיקר על תקן ביקורת 93 (שפורסם בשנת 2006). כמו כן, תקן זה מבוסס על תקן ביקורת בינלאומי ISA 315 של הפדרציה הבינלאומית של רואי החשבון (IFAC) תוך התאמה לישראל.

## קישורים חיצוניים
*תקן ביקורת 315, באתר לשכת רואי החשבון
*תקן ביקורת 93, באתר לשכת רואי החשבון
*תקן ISA 315 באתר של הפדרציה הבינלאומית של רואי החשבון

קטגוריה:תקני ביקורת בחשבונאות
גורפריט סינג סנדהו

**גורפריט סינג סנדהו** (בפנג'אבי: **ਗੁਰਪ੍ਰੀਤ ਸਿੰਘ ਸੰਧੂ**; נולד ב-3 בפברואר 1992) הוא כדורגלן הודי המשחק בעמדת השוער בבנגלור.

## קריירת מועדונים
סנדהו נולד במוהאלי שבפנג'אב, הודו למשפחה ממוצא סיקי-ג'אטי. גורפריט החל את משחק הכדורגל בגיל שמונה והצטרף לאקדמיית הכדורגל סנט סטפן. בשנת  הצטרף לקבוצת הנוער של מזרח בנגל מה-I-League.

בשנת , גורפריט חתם על חוזה בקבוצה הבוגרת ושיחק 5 משחקים בעונה הראשונה שלו. בעונת  הושאל לפליאן ארווס, אך לא רשם הופעות בקבוצה. עונה לאחר מכן הפך לשוער הראשון של הקבוצה. ב-6 במרץ 2012 הוא ערך את הופעת הבכורה שלו בזירה היבשתית בהפסד 1-0 לאל-אורובה במסגרת גביע ה-AFC.

ב-15 באוגוסט 2014 סנדהו חתם בסטאבק מליגת העל הנורווגית. ב-18 בינואר 2015 ערך את הופעת הבכורה שלו במועדון במשחק ידידות בו ניצחה סטאבק 1-4 את פולו מהליגה השנייה. במאי  ערך את הופעת הבכורה שלו בליגה בניצחון 0-5 נגד סטארט ובכך הפך לכדורגלן ההודי הראשון שמשחק בליגה אירופית בכירה. ב-30 ביוני 2016 סנדהו לקח חלק במשחק נגד קונה'ס קוואי נומאדס הוולשית במסגרת מוקדמות הליגה האירופית ובכך רשם ציון דרך נוסף כאשר הפך להודי הראשון שהשתתף במשחק במפעל אירופי.

באוגוסט  חתם בבנגלור. ב-23 באוגוסט ערך את הופעת הבכורה שלו בקבוצה בניצחון 0-2 נגד 25 באפריל במסגרת גביע ה-AFC. את הופעת הבכורה שלו בליגה ערך נגד מומבאי סיטי. ב-13 במרץ 2018 האריך את חוזהו בקבוצה עד לשנת . בעונת  זכה באליפות הראשונה בקריירה שלו אחרי ניצחון במשחק הגמר 0-1 נגד גואה.

## קריירה בין-לאומית
סנדהו שיחק בצעירותו בנבחרות הצעירות של הודו. ב-25 במרץ 2011 ערך את הופעת הבכורה שלו בנבחרת הבוגרת בתיקו 1-1 נגד . בקמפיין מוקדמות מונדיאל 2018 סנדהו הפך לשוער הראשון של הנבחרת.

ב-10 בספטמבר 2019 היה איש המשחק בתיקו 0-0 נגד  כאשר רשם 11 הצלות, כאשר סרט הקפטן על זרועו.

נכלל בסגל נבחרת הודו לטורניר גביע אסיה 2023.

## תארים
; מזרח בנגל
*גביע הפדרציה: 
*הסופר קאפ ההודי: 
*ליגת הכדורגל של קולקטה: , , 
*מגן ההתאחדות ההודית: 

; בנגלור
*ליגת העל ההודית: 
*גביע הסופר הירו: 
*גביע דוראנד: 

; נבחרת הודו
*גביע דרום אסיה: , , , 
*הגביע הבין-יבשתי: , 
*הגביע התלת-לאומי: 

; אישיים
*תואר ארג'ונה: 
*כפפת הזהב בליגת העל ההודית: , 
*כפפת הזהב בגביע התלת-לאומי: 

## קישורים חיצוניים

## הערות שוליים

קטגוריה:כדורגלנים הודים
קטגוריה:שוערי כדורגל
קטגוריה:אישים סיקים
קטגוריה:כדורגלני סטאבק
קטגוריה:כדורגלני בנגלור
קטגוריה:ספורטאים זרים בנורווגיה
קטגוריה:כדורגלני נבחרת הודו
קטגוריה:כדורגלני גביע אסיה 2011
קטגוריה:כדורגלני גביע אסיה 2019
קטגוריה:כדורגלני גביע אסיה 2023
קטגוריה:הודים שנולדו ב-1992
אורליאן אנגיאמבה

**אורליאן אנגיאמבה** (בצרפתית: **Aurélien Nguiamba**; נולד ב-18 בינואר 1999 בקולמר שבצרפת) הוא כדורגלן צרפתי המשחק בעמדת הקשר האחורי בקבוצת ספציה מהסרייה ב'.

## קריירת מועדונים
אנגיאמבה גדל במחלקות הנוער של קולמר ונאנסי. בשנת 2016 החל לשחק בקבוצת המילואים של נאנסי. בשנת 2018 החל לשחק בקבוצה הבוגרת של המועדון במסגרת ליגת המשנה הצרפתית, ובסך הכל ערך 33 הופעות ליגה במדי הקבוצה.

ב-9 בינואר 2020 הושאל אנגיאמבה לגזלק אז'אקסיו מליגת הצרפתית השלישית. הוא ערך שמונה הופעות ליגה במדי המועדון, בהן הבקיע שני שערים.

ב-28 בספטמבר 2021 חתם אנגיאמבה בספציה מהסרייה א'. ב-16 בדצמבר ערך את הופעת הבכורה שלו במועדון, בהפסד 2-0 ללצ'ה במסגרת הסיבוב השני של קופה איטליה לעונת . ב-7 בפברואר 2022 ערך את הופעת הבכורה שלו בליגה, בתיקו 2-2 נגד סלרניטנה במסגרת המחזור ה-24 לעונת 2021/2022.

ב-13 בינואר 2023 הושאל אנגיאמבה ליאגלוניה ביאליסטוק מליגת העל הפולנית עד לתום עונת . הוא ערך 11 הופעות ליגה במהלך תקופת ההשאלה.

## קישורים חיצוניים

קטגוריה:כדורגלנים צרפתים
קטגוריה:קשרי כדורגל צרפתים
קטגוריה:כדורגלני נאנסי
קטגוריה:כדורגלני גזלק אז'אקסיו
קטגוריה:כדורגלני ספציה
קטגוריה:כדורגלני יגלוניה ביאליסטוק
קטגוריה:צרפתים שנולדו ב-1999
צ'אנדריאן 3

**צ'אנדריאן 3** (בסנסקריט चंद्रयान-१; מילולית - רכב הירח 3) היא גשושית הודית לחקר הירח ששוגרה על ידי הארגון ההודי לחקר החלל (ISRO) ב-14 ביולי 2023 ונחתה בהצלחה ליד הקוטב הדרומי של הירח  ב-23 באוגוסט 2023. הנחיתה היא נקודת ציון חשובה בתוכנית המחקר ההודית, שכן זו הפעם הראשונה שהודו הנחיתה גשושית מסוג נחתת על גוף שמימי והיא המדינה הרביעית בעולם שמשלימה משימה כזו, לאחר ברית המועצות, ארצות הברית וסין.

## מטרות המשימה
מטרות המשימה, כפי שפורסמו, היו:
* נחיתה רכה על פני הירח.
* הדגמה של יכולות התנועה של הרובר.
* תצפית באתר ועריכת ניסויים בחומרים הזמינים על פני הירח כדי לחקור את הרכב הירח.
ממוזער|שיגור רכב החלל צ'אנדריאן 3

## ראו גם

* צ'נדריאן 1
* סלן
* צ'אנג-אה 1
* LCROSS

## קישורים חיצוניים
* 
* 

## הערות שוליים

קטגוריה:גשושיות
קטגוריה:תוכנית החלל ההודית
קטגוריה:משימות לחקר הירח
ויילי ניקל

**ג'ורג' וילמארת ויילי ניקל השלישי** (באנגלית: **George Wilmarth "Wiley" Nickel III**; נולד ב-23 בנובמבר 1975) הוא עורך דין ופוליטיקאי אמריקאי, שכיהן כחבר בית הנבחרים של ארצות הברית מטעם מחוז הקונגרס ה-13 של קרוליינה הצפונית בין השנים 2023–2025.

ניקל, חבר המפלגה הדמוקרטית, כיהן כחבר בסנאט של צפון קרוליינה מטעם המחוז ה-16 מ-2019 עד 2023.

## ביוגרפיה
ניקל נולד וגדל בעמק סן חואקין שבקליפורניה. לאחר שסיים את לימודיו בבית הספר פרנסיס וו. פרקר בשיקגו, הוא קיבל תואר ראשון במדעי המדינה וממשל מאוניברסיטת טוליין, ותואר דוקטור למשפטים מבית הספר למשפטים של אוניברסיטת פפרדין.

ניקל עבד עבור סגן הנשיא אל גור בין השנים 1996 ל-2001. מאוחר יותר עבד ניקל בקמפיין הנשיאותי של ברק אובמה ב-2008 וכיהן בצוות הקדמה הלאומי של הבית הלבן מ-2008 עד 2012. הוא חבר באיגוד בוגרי אובמה והיה חלק מהגל הראשון של אישורים פוליטיים של אובמה ב-2018. אובמה תמך בשישה מועמדים בצפון קרוליינה, כולל ניקל, באוגוסט 2018.

ניקל התמודד במחוז הסנאט ה-12 של קליפורניה ב-2006 נגד הרפובליקני המכהן ג'ף דנהאם. הוא כונה "דמוקרט מתון" והמירוץ נתפס כתחרותי. הוא הוציא 250,000 דולר על פרסומות, בעיקר ממומנות על ידי הלוואות אישיות, כאשר רבות מהן שודרו בשוק התקשורת של סקרמנטו למרות שהמחוז נמצא באזור מודסטו. הוא הפסיד בבחירות הכלליות לדנהאם ביחס של 60%-40%.

לאחר שעבר להתגורר בקרוליינה הצפונית ב-2009, ניקל נבחר לראשונה לייצג את מחוז הסנאט ה-16 עם למעלה מ-65% מהקולות ב-6 בנובמבר 2018. ניקל התמודד לבחירה מחדש בשנת 2020, והביס את המועמד הרפובליקני וויל מארש עם 65.6% מהקולות.

ניקל התמודד לקונגרס של ארצות הברית מטעם מחוז הקונגרס ה-13 של צפון קרוליינה. המחוז מכסה את דרום מחוז ווייק, כל מחוז ג'ונסטון וחלקים ממחוזות וויין והרנט. ניקל זכה במועמדות הדמוקרטית. הוא הוסיף וניצח את בו היינס, המועמד הרפובליקני, בבחירות הכלליות ב-8 בנובמבר.

ניקל תומך בזכות להפלה ובעד לקדם את פסק דין רו נגד וייד כחוק פדרלי.

ניקל מתגורר בקרי עם אשתו, קרוליין, ושני ילדיהם. ניקל הוא בן דוד שני של הפרשן השמרן טאקר קרלסון.

## קישורים חיצוניים

* 

* 

## הערות שוליים

קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:בוגרי אוניברסיטת טוליין
קטגוריה:בוגרי אוניברסיטת פפרדיין
קטגוריה:סנאטורים חברי המפלגה הדמוקרטית
קטגוריה:חברי הקונגרס ה-118 של ארצות הברית
קטגוריה:אמריקאים שנולדו ב-1971
שייטת אוניות המערכה הראשונה (האימפריה הגרמנית)

**שייטת אוניות המערכה הראשונה** הייתה יחידה של הצי הקיסרי הגרמני לפני ובמהלך מלחמת העולם הראשונה. בהיותה חלק מצי הים הפתוח, השייטת פעלה לאורך כל המלחמה, כולל קרב יוטלנד ב-31 במאי – 1 ביוני 1916, שם היא היוותה את מרכז הטור הגרמני.

## ארגון
שייטת אוניות המערכה הראשונה חולקה לפלגה I ולפלגה II. במשך המחצית הראשונה של השירות בזמן המלחמה של פלגות אלו, הם הכילו את האוניות מסדרות הלגולנד ונסאו, בהתאמה. במהלך תקופה זו, אוניית המערכה SMS אוסטפריזלנד שימשה כאוניית הדגל הן של השייטת והן של פלגה I, בעוד אוניית המערכה SMS פוזן שימשה כאוניית הדגל של פלגה II.

שייטת אוניות המערכה הראשונה פעלה מאחד משני הבסיסים העיקריים של הצי הגרמני. הראשון, בים הצפוני, היה וילהלמסהאפן בצד המערבי של מפרץ היאדה. האי הלגולנד סיפק עמדה קדמית מבוצרת במפרץ הגרמני. המתקן הימי הגדול השני היה בקיל, וזה היה הבסיס החשוב ביותר באזור הבלטי. פילאו ודנציג שיכנו בסיסים קדמיים מזרחה יותר באזור הבלטי. תעלת הקייזר וילהלם דרך שלזוויג-הולשטיין חיברה את הים הבלטי והים הצפוני ואפשרה לצי הגרמני להעביר במהירות כוחות ימיים בין שני הימים.

## היסטוריה
השייטת הוקמה כבר בימיו הראשונים של הצי הקיסרי הגרמני. השייטת הראשונה השתתפה במהלך כל המבצעים הגדולים במהלך מלחמת העולם הראשונה. אלה כללו את משימות התמיכה לסיירות המערכה של קבוצת הסיור I כשהם הפגיזו את החוף הבריטי בניסיונות לפתות חלק מהצי הגדול הבריטי, כמו הפשיטות על סקרבורו, הרטליפול וויטבי בדצמבר 1914 ועל ירמות' ולואוסטופט באפריל 1916.

ב-3 באוגוסט 1915, כמה יחידות כבדות של צי הים הפתוח הועברו לאזור הבלטי כדי להשתתף בגיחה מתוכננת למפרץ ריגה. הכוונה הייתה להשמיד את כוחות הצי הרוסי באזור, כולל הפרה-דרדנוט סלאבה, ולהשתמש בשולת המוקשים דויטשלנד כדי לחסום את הכניסה לאי מון באמצעות מוקשים ימיים. הכוחות הגרמניים, בפיקודו של ויצה-אדמירל היפר, כללו את שמונה אוניות השייטת הראשונה, סיירות המערכה זיידליץ, מולטקה, ופון דר טאן, ומספר ספינות קטנות יותר. אולם, ארבע אוניות הסדרה, לא היו מיועדות לקרב בפועל. במשך המבצע הוצבו האוניות מחוץ למפרץ על מנת למנוע מתגבורת רוסית לשבש את הנחת שדות המוקשים.

בקרב יוטלנד במאי 1916, אוניות המערכה של השייטת הראשונה בפיקודו של ארהרד שמידט היוו את מרכז מערך הקרב, מאחורי שייטת אוניות המערכה השלישית בפיקודו של קונטר-אדמירל פאול בהנקה, ואחריהן אוניות המערכה פרה-דרדנוט הקשישות בשייטת אוניות המערכה השנייה בפיקודו של קונטר-אדמירל פרנץ מאובה.

אוניות הסדרה לא ראו שום פעולה משמעותית נוספת במהלך המלחמה. השייטת הראשונה הייתה אמורה להשתתף בקרב אחרון עם הצי הגדול באוקטובר 1918, בשבועות האחרונים של המלחמה. מרד פרץ, תחילה באוניות של השייטת הראשונה, כאשר לצוותים העייפים המלחמה נודע על תוכנית ההתאבדות; התסיסה אילצה את שר לבטל את המבצע. לאחר הטבעת אוניות הצי הגרמני בסקפה פלו, אוניות השייטת הראשונה נמסרו לבעלות הברית על פי תנאי הסכם ורסאי.

## לקריאה נוספת

קטגוריה:הצי הקיסרי הגרמני במלחמת העולם הראשונה
קבוצת הסיור הראשונה

**קבוצת הסיור הראשונה** (בגרמנית: **I. Aufklärungsgruppe**) הייתה יחידת סיור מיוחדת בתוך הצי הקיסרי הגרמני. על היחידה פיקד האדמירל פרנץ פון היפר במהלך מלחמת העולם הראשונה. קבוצת הסיור I הייתה אחת היחידות הפעילות ביותר בצי הים הפתוח במהלך המלחמה; היחידה השתתפה בכל מבצע צי גדול בים הצפוני, כולל בקרבות שרטון דוגר ויוטלנד. היחידה השתתפה גם בפעולה מוגבלת בים הבלטי, כולל קרב מפרץ ריגה.

## ספינות שהוקצו לקבוצת הסיור I
פון דר טאן הייתה סיירת המערכה הראשונה שהוקצתה לקבוצת הסיור I. האונייה הצטרפה ליחידה ב-8 במאי 1911. ב-30 בספטמבר הוכנסה מולטקה לקבוצת הסיור I, והחליפה את הסיירת המשוריינת הישנה רון. זיידליץ הצטרפה ליחידה לאחר שנכנסה לשירות ב-22 במאי 1913. בליכר צורפה ליחידה מאוגוסט 1914. דרפלינגר הייתה אמורה להיות מוקצית ליחידה עד סוף אוקטובר 1914, אך נזקי הטורבינה עיכבו את הספינה מלהצטרף לקבוצת הסיור I עד 16 בנובמבר של אותה שנה. האחות של דרפלינגר, ליצו, הצטרפה ליחידה ב-20 במרץ 1916. סיירת המערכה השלישית מסדרת דרפלינגר, והספינה האחרונה שהצטרפה לקבוצת הסיור I, הינדנבורג, הוקצתה ליחידה ב-6 בנובמבר 1917. מתוך שבע סיירות המערכה שנבנו על ידי הצי הקיסרי הגרמני, רק גבן לא צורפה לקבוצת הסיור I, שכן היא הפכה לספינת הדגל של פלגת הים התיכון באוקטובר 1912.

לקראת פעולת הצי בתאריכים 18–19 באוגוסט 1916, קבוצת הסיור הראשונה הייתה אמורה להפגיז את עיירת החוף סנדרלנד, אך רק שתי סיירות מערכה גרמניות נותרו עדיין במצב קרבי (מולטקה ופון דר טאן), כך שהוקצו לקבוצה שלוש דרדנוטים לצורך המבצע: מארקגראף, גרוסר קורפירסט והאונייה החדשה שנכנסה לשירות, באיירן.

## היסטוריית שירות
קבוצת הסיור I הייתה אחת היחידות הפעילות ביותר בצי הים הפתוח במהלך מלחמת העולם הראשונה. הספינות שימשו מספר פעמים בניסיונות לפתות חלק מהצי הגדול הבריטי, וכך ניתן יהיה להביס אותו על ידי כל הספינות של צי הקרב הגרמני. כמה מהמבצעים הללו קראו לספינות של קבוצת הסיור I להפגיז את החוף האנגלי; אלה כללו את הפשיטה על ירמות', הפשיטה על סקרבורו, הרטליפול וויטבי, והפגזת ירמות' ולואוסטופט. היחידה השתתפה גם בפשיטות נגד כוחות הצי הבריטי, כולל המבצעים שהביאו לקרב שרטון דוגר ולקרב יוטלנד.
קטגוריה:הצי הקיסרי הגרמני במלחמת העולם הראשונה
תקן ביקורת 320

**תקן ביקורת 320 – מהותיות בתכנון ובביצוע של ביקורת** הוא תקן ביקורת שפורסם על ידי לשכת רואי החשבון בישראל ועוסק בנושא של הגדרת ויישום מהותיות בביקורת דוחות כספיים.

בהתאם לכך, התקן קובע כי על רואה החשבון המבקר לבחון את הגוף המבוקר לפני תחילת הביקורת ולהחליט על רף מהותיות של סטיות בדוח הכספי שמעליו יש לתת את דעת. טעויות ותרמיות עלולות להשפיע על המספרים בדוח הכספי, וכאשר סכום זה מצטבר מעל סכום מסוים מסך המאזן או ההכנסות- צריך לשקול כיצד לפעול (למשל, האם לבקש מהמבוקר לתקן את הדוח, לתת חוות דעת שלילית על הדוח וכו'). כמו כן, התקן מדגיש גם מצב של בדיקות איכותניות- לדוגמה, כאשר יש חשש לתרמית, גם אם בסכום נמוך מאוד, עדיין על רואה החשבון לשקול את צעדיו, וזאת מכיוון שיש חשש לשלמות הבקרות הפנימיות בגוף המבוקר או לעבירה על החוק.

התקן פורסם בשנת 2018 כחלק מתהליך הקודיפיקציה שלשכת רואי החשבון ביצעה בתקני הביקורת ונכנס לתוקף ב-1 בינואר 2020, כאשר הוא חל על ביקורות של דוחות כספיים לתקופות המסתיימות ביום 31 בדצמבר 2019 או לאחר מכן.

התקן מבוסס ברובו על תקן ביקורת 114 (שפורסם בשנת 2016) שעסק באותו נושא. כמו כן, תקן 320 מבוסס על תקן ביקורת בינלאומי ISA 320 של הפדרציה הבינלאומית של רואי החשבון (IFAC) תוך התאמה לישראל.

## קישורים חיצוניים
*תקן ביקורת 320, באתר לשכת רואי החשבון
* תקן ביקורת 114, באתר לשכת רואי החשבון
*תקן ISA 320 באתר של הפדרציה הבינלאומית של רואי החשבון

קטגוריה:תקני ביקורת בחשבונאות
שייטת אוניות המערכה השנייה (האימפריה הגרמנית)

**שייטת אוניות המערכה השנייה** (בגרמנית: **II. Geschwader**) הייתה יחידה של צי הים הפתוח הגרמני לפני ובמהלך מלחמת העולם הראשונה. השייטת פעלה לאורך כל המלחמה, כולל קרב יוטלנד ב-31 במאי – 1 ביוני 1916, שם היא היוותה את החלק האחורי של הטור הגרמני.

## ארגון
שייטת אוניות המערכה השנייה חולקה לפלגה III ולפלגה IV; הפלגות כללו בתחילה שמונה מתוך עשר אוניות מערכה מסדרות בראונשווייג ודויטשלנד. בזמנו, SMS דויטשלנד הייתה ספינת הדגל של צי הים הפתוח והוקצתה גם לשייטת אוניות המערכה השנייה, אם כי רק למטרות טקטיות &#x2014; הספינה לא הייתה כפופה אחרת למפקד השייטת.

שייטת אוניות המערכה השנייה פעלה מאחד משני הבסיסים העיקריים של הצי הגרמני. הראשון, בים הצפוני, היה וילהלמסהאפן בצד המערבי של מפרץ היאדה. האי הלגולנד סיפק עמדה קדמית מבוצרת במפרץ הגרמני. המתקן הימי הגדול השני היה בקיל, וזה היה הבסיס החשוב ביותר באזור הבלטי. פילאו ודנציג שיכנו בסיסים קדמיים מזרחה יותר באזור הבלטי. תעלת הקייזר וילהלם דרך שלזוויג-הולשטיין חיברה את הים הבלטי והים הצפוני ואפשרה לצי הגרמני להעביר במהירות כוחות ימיים בין שני הימים.

## מפקדים
קונטר-אדמירל ריינהרד שר שירת כמפקד השייטת מינואר 1913 עד 26 בדצמבר 1914, כאשר החליף תפקידים עם קונטר-אדמירל פליקס פונקה, שפיקד על שייטת אוניות המערכה השלישית. קונטר-אדמירל פרנץ מאובה, לשעבר מפקד הפלגה הרביעית, החליף את פונקה באוגוסט 1915. הוא מילא את התפקיד עד נובמבר 1916, אז הועלה לדרגת ויצה-אדמירל וקיבל את הפיקוד על שייטת אוניות המערכה הרביעית. את מקומו של מאובה החליף ויצה-אדמירל הוברט פון רבויר-פאשוויץ, שהיה המפקד האחרון של היחידה.

## היסטוריה
[ממוזער|SMS דויטשלנד, ספינת הדגל של [פרנץ מאובה בקרב על יוטלנד]]
כחלק מתוכניתו להתרחבות ימית להתחרות בצי המלכותי הבריטי, האדמירל אלפרד פון טירפיץ העריך את הצורך בשייטת שנייה של שמונה אוניות מערכה בחוק הצי שלו משנת 1898. עד 1907, הושלמו מספיק אוניות מערכה חדשות כדי לעמוד בשייטת החדשה במלוא העוצמה.

ספינות שייטת אוניות המערכה השנייה השתתפו בכל פעולות הצי הגדולות בשלוש השנים הראשונות של מלחמת העולם הראשונה. אלה כללו את משימות התמיכה לסיירות המערכה של קבוצת הסיור I כשהם הפגיזו את החוף הבריטי בניסיונות לפתות חלק מהצי הגדול הבריטי, כמו הפשיטה על סקרבורו, הרטליפול וויטבי בדצמבר 1914 והפגזת ירמות' ולואוסטופט באפריל 1916. בקרב יוטלנד במאי 1916, האוניות היוו את החלק האחורי של המערך הגרמני, אם כי הם ראו מעט יחסית לחימה במהלך הפעולה לאור היום מלבד התגרות קצרה עם שייטת סיירות המערכה הבריטיות. השייטת כללה רק שש ספינות באותה עת, שכן פרוסן הועברה זמנית לאזור הבלטי לצורך שמירה ו-SMS לותרינגן הייתה במצב כל כך גרוע עד ששר הוציא את הספינה מהשייטת. בלחימה הלילה נגד שייטות המשחתות הבריטיות, פומרן טורפדה וטבעה, עם את כל אנשי הצוות שלה. האובדן שלה הדגיש את הפגיעות של שאר אוניות המערכה הפרה-דרדנוט האחרות להתקפה תת-מימית, ושייטת אוניות המערכה השנייה נשארה בנמל לאחר שצי הים הפתוח התייצב. ב-15 באוגוסט 1917 פורקה שייטת אוניות המערכה השנייה; אוניות השייטת לשעבר הוצאו מעבודתם ושימשו בתפקידי משנה או הועסקו כספינות שמירה.

## הערות שוליים

קטגוריה:הצי הקיסרי הגרמני במלחמת העולם הראשונה
יהי רצון מלפני אבינו שבשמיים

ממוזער|452x452 פיקסלים|ציור קיר בבית כנסת בפולין, עם נוסח התפילה
**תפילת יהי רצון מלפני אבינו שבשמיים**, היא קטע תפילה שנאמר ברוב קהילות אשכנז בימי שני וחמישי לאחר הקריאה בתורה קודם הכנסת ספר התורה לארון הקודש, ובקהילות הספרדים בעת ברכת החודש.

## מקור התפילה
תפילה זו לא נזכרה בתלמוד, וכן היא אינה מופיעה בנוסח התפילה של הרמב"ם ואינה נזכרת בטור ושולחן ערוך.

תפילה זו נזכרת בספרי כמה מהראשונים, לעיתים בשינויי לשון קלים מהנוסח המודפס בסידורים. בחלק מהמקורות מופיע לאמר את התפילה כפי המנהג היום בימי שני וחמישי, אולם בחלק מהמקורות נאמר לאומרה בראש חודש או בשבת מברכים:

בסדר רב עמרם גאון, מופיעה התפילה פעמים, פעם ראשונה בסדר שני וחמישי שם נכתב כי יש לאומרה בשעת גלילת ספר התורה: , ופעם נוספת הוא נזכר בסדר תפילת ראש חודש, גם בציון לאומרה בשעת גלילת ספר התורה, אך בשינויי לשון קלים, ובהשמטת הבית האחרון 'אחינו כל בית ישראל'. גם בספרי ראשונים נוספים, כגון במחזור ויטרי ובספר המחכים, מופיע לאומרה בתפילת מנחה של שבת בעת גלילת ספר התורה.

בספר כל בו התפילה מופיעה רק בסדר ברכת החודש, כשהוא מוסיף גם סימן לזכור את סדר הבתים:

גם באבודרהם הזכיר את התפילה רק בסדר ראש חודש:

האבודרהם מוסיף טעם מדוע מבקשים בתפילה זו על החכמים: .

## אחינו כל בית ישראל

הקטע האחרון בתפילה הוא הקטע

קטע זה נזכר גם הוא במקורות שהוזכרו, אך בנוסח אחר. בניגוד לשאר התפילה הנאמרת על ידי שליח הציבור, קטע זה נאמר כיום על ידי כל הציבור. שינוי זה לא מוזכר בראשונים, ורק בסידורים מאוחרים יותר הוא נזכר.

## המנהג
מנהג רוב קהילות אשכנז כפי שכתב בסידור רב עמרם בשני וחמישי והיא אינה נאמרת כלל בברכת החודש. בקצת קהילות אשכנז המערבי, הוא נאמר גם בימי צום שאינם בשני וחמישי.

אמנם מנהג בני עדות המזרח ותימן, לומר תפילה זו בברכת החודש, כפי שנזכר בכלבו ואבודרהם.

## בתרבות
קטעים שונים מתפילה זו הולחנו. בעיקר התפרסם קטע הסיום 'אחינו' שנכתבו לו לחנים רבים. לחן אחד התפרסם ומושר רבות בזמני אבל שונים.

גם החזן יוסלה רוזנבלט הלחין לחן לתפילה זו.

## קישורים חיצוניים
* פרופ' אהרן קלרמן, אמירת 'יהי רצון' ו'אחינו' אחר קריאת התורה, **חמדעת** טז (תשפ"ג), עמ' 2–20.
* 

## הערות שוליים

קטגוריה:תפילות ביהדות
קטגוריה:קריאת התורה
התרסקות המטוס בטבר

ממוזער|שמאל|יבגני פריגוז'ין (משמאל) ואוטקין (מימין) נמנו עם ההרוגים בהתרסקות המטוס
**התרסקות המטוס בטבר** התרחשה ב-23 באוגוסט 2023, כאשר מטוס מדגם אמבראר לגאסי 600 , שטס מעל שטח רוסיה, ממוסקבה לסנקט פטרבורג, התרסק במחוז טבר, ליד היישוב קוז'נקינו . בהתרסקות נהרגו 10 נוסעים, ביניהם ראש קבוצת וגנר יבגני פריגוז'ין ויד ימינו דמיטרי אוטקין.

## רקע
החל משנת 2022 הייתה קבוצת וגנר, בראשות פריגוז'ין, מעורבת במלחמת אוקראינה–רוסיה. במהלך שנת 2023 החלה מתיחות הולכת וגוברת בין משרד ההגנה הרוסי לבין פריגוז'ין.

ב-23 וב-24 ביוני 2023 הכריז פריגוז'ין על מרד בממשלת רוסיה, במהלכו כוח המונה כ-25,000 איש (אך ייתכן שרק כ-8,000 השתתפו בפועל במסע) כבש את רוסטוב על הדון, עיר במחוז רוסטוב שברוסיה, הסמוכה לגבול אוקראינה–רוסיה, ופריגוז'ין אמר: "נשמיד את כל העומד בדרכנו". לאחר מכן השתלטו כוחות וגנר על רוסטוב על הדון ועל מפקדת המחוז הצבאי הדרומי בה ללא התנגדות. כוח אחר של קבוצת וגנר נע צפונה לכיוון מוסקבה.

בעקבות האירועים, נשיא רוסיה, ולדימיר פוטין, כינה את מעשי קבוצת וגנר "בגידה" והבטיח לדכא את המרד. כוחותיו של פריגוז'ין הגיעו, לפי דיווחים, לצפון מחוז טולה, כ-200 קילומטרים בלבד מהקרמלין. בשעות הערב הודיע נשיא בלארוס אלכסנדר לוקשנקו כי הגיע להסכמה בדבר נסיגה של פריגוז'ין, ולאחריה, פריגוז'ין הודיע כי כוחותיו יחזרו לבסיסיהם "על מנת למנוע שפיכות דמים רוסית".

## ההתרסקות
ב-23 באוגוסט 2023 המריא המטוס מתוצרת קונצרן האווירונאוטיקה הברזילאי אמבראר, ממוסקבה בדרכו לסנקט פטרבורג. המטוס התרסק במחוז טבר, כ-97 קילומטרים צפונית למוסקבה. אתר החדשות הרוסי Mash  דיווח מפי עדי ראייה מקומיים כי שמעו שני פיצוצים חזקים, ובהמשך נפלו הכנף ומייצב של המטוס ליד חווה נטושה.

כל הנוסעים והצוות האווירי נמצאו מתים באתר ההתרסקות. לפי סוכנות הידיעות טאס"ס, הנמצאת בשליטת ממשלת רוסיה, מייסד קבוצת וגנר ומנהיגה, יבגני פריגוז'ין, וכן יד ימינו של פריגוז'ין, דמיטרי אוטקין, נמצאו ברשימת הנוסעים של הטיסה.

ערוץ הטלגרם המקושר לקבוצת וגנר, Grey Zone, האשים את הכוחות הרוסיים בהפלת המטוס במכוון. לפי ה"פייננשל טיימס", הדיווח אושר גם על ידי גורמים מערביים רשמיים.

ב-23 בדצמבר 2023 דווח ב"וול סטריט ג'ורנל" כי מזכיר המועצה לביטחון לאומי של רוסיה, ניקולאי פטרושב, עמד מאחורי ההתנקשות בפריגוז'ין.

## ראו גם
* רוסים שנפטרו בנסיבות חשודות מאז שנת 2022

## קישורים חיצוניים

## הערות שוליים

קטגוריה:2023 ברוסיה
קטגוריה:הפלישה הרוסית לאוקראינה
קטגוריה:רוסיה: היסטוריה
קטגוריה:רוסיה: פוליטיקה
קטגוריה:תקריות ואסונות תעופה ברוסיה
קטגוריה:תקריות ואסונות תעופה ב-2023
קטגוריה:קבוצת וגנר
קטגוריה:תקריות ואסונות תעופה של כלי טיס רוסיים
פנינת דובאי

**פנינת דובאי** (בערבית: **لؤلؤة دبي**; באנגלית: **Dubai Pearl**) היה פרויקט של גורד שחקים בן 73 קומות, בגובה , שהחל להבנות למטרת מגורים. הפרויקט היה ממוקם לאורך כביש אל סופאו בדובאי, איחוד האמירויות הערביות.

פרויקט הבניה של "הפנינה" הוכרז לראשונה בשנת 2002. בין השנים 2006 ל־2022 הופסקה בנייתו. ועבודות ההריסה של הבניין נמשכות באתר החל ב־23 בינואר 2023. הבניין היה מורכב מארבעה מגדלים המחוברים זה לזה בבסיסם ועל ידי גשר בחלקם העליון. התכנון המבני בוצע על ידי חברת ההנדסה e-Construct שבדובאי, והפרויקט עלה 4 מיליארד דולר אמריקאי. אילו הושלם, הייתה מאכלסת פנינת דובאי 9,000 תושבים והאזור המסחרי שלה היה מעסיק 12,000 עובדים.

## בעיות השקעה
פנינת דובאי הושקה לראשונה על ידי Omnix Group בשנת 2002. הפרויקט נרכש אז על ידי קבוצת Tecom ב-2007 ונמכר לקבוצת אבו דאבי אל-פחים מאוחר יותר באותה שנה, אך מאז נעצרה ההתקדמות בפרויקט. בשנת 2014, על פי הדיווחים, צ'או טאי פוק, המבוססת בהונג קונג, רכשה נתח של 1.9 מיליארד דולר אמריקאי מהפרויקט, תוך הבטחה להפעיל מחדש את הפרויקט מאוחר יותר באותה שנה, אם כי זה מעולם לא קרה.

## הריסה ופיתוח מחדש
ביולי 2016 דיווחו כמה משתמשים בטוויטר שמנופי הבנייה באתר הפרויקט הוסרו, והמתחם נותר נטוש.

איש העסקים הקנדי מייקל הנדרסון החל להקים במקום את "פרויקט מון"/"הירח של דובאי", בגובה של 300 מ' של העתק של הירח שיוקם על ידי Moon World Resorts Inc. השאיפה הייתה שהפרויקט יהיה ממוקם על הבניין והוא יכלול מלון בן 4,000 חדרים ואזור המכיל 10,000 מקומות ישיבה, ואולי קזינו, ויעניק לאנשים את החוויה המדמה הליכה על הירח. הוא היה מואר בלילה וכמות האור יכולה להשתנות, כמו בשלבים של הירח.

## קישורים חיצוניים
* 
* 
* פנינת דובאי בצרות

## הערות שוליים

קטגוריה:דובאי: גורדי שחקים
ג'וש קר

**ג'ושוע קר** (באנגלית: **Joshua Kerr**; נולד ב-8 באוקטובר 1997) הוא אתלט סקוטי המייצג את הממלכה המאוחדת, זוכה מדליית ארד אולימפית (טוקיו 2020) ואלוף העולם (בודפשט 2023) בריצת 1500 מטר.

## ביוגרפיה
### 2017
באליפות העולם שנערכה באוגוסט בלונדון שבממלכה המאוחדת סיים קר במקום 34 בריצת 1500 מטר בתוצאה של 3:47.30 דקות.

### 2019
באליפות העולם שנערכה באוקטובר בדוחה שבקטר סיים קר במקום השישי בריצת 1500 מטר בתוצאה של 3:32.52 דקות.

### 2021
#### מדליית ארד אולימפית
באולימפיאדת טוקיו שנערכה באוגוסט בטוקיו שביפן זכה קר במדליית ארד בריצת 1500 מטר בשיא אישי חדש של 3:29.05 דקות, אחרי יקוב אינגבריגטסן מנורווגיה (3:28.32 דקות) וטימותי צ'רויוט מקניה (3:29.01 דקות).

### 2022
באליפות העולם שנערכה ביולי ביוג'ין שבאורגון, ארצות הברית סיים קר במקום החמישי בריצת 1500 מטר בתוצאה של 3:30.60 דקות.

### 2023
#### אלוף עולם
באליפות העולם שנערכה באוגוסט בבודפשט שבהונגריה זכה קר במדליית זהב בריצת 1500 מטר בתוצאה של 3:29.38 דקות, לפני יקוב אינגבריגטסן (3:29.65 דקות) ונרווה גיליה נורדאס (3:29.68 דקות), שניהם מנורווגיה.

### 2024
#### אולימפיאדת פריז
באולימפיאדת פריז שנערכה באוגוסט זכה במדליית כסף בריצת 1500 מטר בזמן של 3:27.79 דקות לאחר הזוכה קול הוקר (3:27.65) דקות, ולפני יארד נוגוס (3:27.80 דקות). בכך שבר את שיאו האישי ואת השיא הלאומי של הממלכה המאוחדת לריצה זו.

## שיאים אישיים
### אצטדיון
* ריצת 1500 מטר: 3:27.79 דקות (2024)

### אולם
* ריצת 1500 מטר: 3:32.86 דקות (2022)

## מידע נוסף
קר ידוע מפרסומים בתקשורת הספורט כמי שמנהל יריבות ספורטיבית עם האתלט הנורווגי יקוב אינגבריגטסן.

## קישורים חיצוניים

## הערות שוליים

קטגוריה:אתלטים בריטים
קטגוריה:רצי 1500 מטר
קטגוריה:רצים בריטים למרחקים בינוניים
קטגוריה:אלופי עולם באתלטיקה
קטגוריה:רצים באולימפיאדת טוקיו (2020)
קטגוריה:אתלטים באולימפיאדת פריז (2024)
קטגוריה:בריטים שנולדו ב-1997
קטגוריה:סקוטים שנולדו ב-1997
דיאבלו קודי

**ברוק מאוריו** (לבית **ביוסי**, באנגלית: **Brook Maurio**; נולדה ב-14 ביוני 1978), הידועה בשם העט **דיאבלו קודי** (באנגלית: **Diablo Cody**), היא תסריטאית זוכת אוסקר ומפיקה אמריקאית. היא פרצה לתודעה הציבורית דרך הבלוג החושפני והספר שכתבה בעקבותיו ב-2005 על התקופה שבה עבדה כחשפנית. ב-2007 יצא הסרט הראשון פרי עטה, ג'ונו, עליו היא זכתה בפרס BAFTA ובבפרס האוסקר בקטגוריית התסריט המקורי.

היא כתבה, הפיקה וביימה את סרט הדרמה הקומי פרדייז (2013), וכתבה והפיקה את הסרטים הגוף של ג'ניפר (2009), תקועה (2011), ריקי והפלאש (2015) וואז הגיעה טלי (2018).

קודי יצרה, כתב והפיקה את סדרת הדרמה הקומית טרה ברשת שואוטיים (2009–2011), ואת הסדרה One Mississippi באמזון פריים (2015–2017). הופעת הבכורה שלה בברודוויי הייתה כתסריטאית במחזמר Jagged Little Pill, המבוסס על שיריה של אלאניס מוריסט, עליו היא זכתה בפרס טוני. היא חברה בחבר התסריטאים באקדמיה האמריקאית לקולנוע מ-2008.

## פילמוגרפיה
### סרטים

### טלוויזיה

## קישורים חיצוניים
* 

* 

## הערות שוליים

קטגוריה:בלוגרים אמריקאים
קטגוריה:תסריטאיות אמריקאיות
קטגוריה:זוכי פרס טוני
קטגוריה:מפיקות קולנוע אמריקאיות
קטגוריה:זוכי אוסקר: התסריט המקורי הטוב
קטגוריה:תסריטאי טלוויזיה אמריקאים
קטגוריה:בלוגריות אמריקאיות
קטגוריה:חשפניות
קטגוריה:סופרים הידועים בשם עט לפי לאום
קטגוריה:אמריקאיות שנולדו ב-1978
קטגוריה:אמריקאים שנולדו ב-1978
הדיוויזיה הרביעית (בוואריה)

**הדיוויזיה המלכותית הבווארית הרביעית** (בבווארית: **4. Königlich Bayerische Division**) הייתה דיוויזיה בצבא הבווארי ומאוחר יותר בצבא הקיסרות הגרמנית, אשר לחמה במלחמת אוסטריה–פרוסיה, במלחמת צרפת–פרוסיה ובמלחמת העולם הראשונה ופורקה ב-1919.

## היסטוריה
הדיוויזיה הוקמה ב-27 בנובמבר 1815 כדיוויזיית הרגלים של הפיקוד הכללי של וירצבורג, והיא נותרה תחתיו עד לפירוקה.

### מלחמת אוסטריה–פרוסיה
במהלך מלחמת אוסטריה–פרוסיה לחמה הדיוויזיה נגד הפרוסים, והשתתפה בקרב רוסדורף ובקרב רוסברון.

### מלחמת צרפת–פרוסיה
במהלך מלחמת צרפת–פרוסיה לחמה הדיוויזיה כחלק מהקורפוס הבווארי השני, אשר נשלח לסייע לפרוסים כחלק מהארמייה השלישית בפיקוד פרידריך, נסיך הכתר של פרוסיה. הבווארים השתתפו בקרב וורת, קרב בומונט, קרב באזיי וקרב סדאן. לאחר המלחמה התבצע איחוד גרמניה ומדינות גרמניה השונות אוחדו ליצירת הקיסרות הגרמנית. כחלק מרפורמה זו, אוחדו צבאותיהן של שאר המדינות עם הצבא הפרוסי ליצירת צבא הקיסרות הגרמנית.

מכיוון שבוואריה הייתה המדינה הגדולה ביותר בקיסרות אחרי פרוסיה, היא נהנתה מפריבילגיות שונות שהתבטאו בין היתר בתחום הצבאי. בעוד שבעתות מלחמה היו חייבות שאר המדינות לאחד את המטות הכלליים של צבאותיהן עם המטכ"ל הפרוסי, בוואריה הורשתה להחזיק מטכ"ל עצמאי. בעתות מלחמה היו הדיוויזיות של שאר המדינות מתאחדים עם הדיוויזיות הפרוסיות ובהתאם לכך ממוספרים מחדש. הדיוויזיות הבוואריות נותרו עצמאיות ושמרו על המספור המקורי שלהם.

### מלחמת העולם הראשונה
עם פרוץ מלחמת העולם הראשונה באוגוסט 1914, הייתה הדיוויזיה תחת פיקוד מקסימיליאן פון מונטגלאס. הדיוויזיה נערכה בחזית המערבית כחלק מהקורפוס הבווארי השני במסגרת הארמייה השישית אשר חייליה גויסו בעיקר מבוואריה, והייתה תחת פיקוד רופרכט, נסיך הכתר של בוואריה. הדיוויזיה לקחה חלק בקרב לורן, ולאחר מכן השתתפה במרוץ אל הים ואף בקרב איפר הראשון, ובהמשך השתתפה במלחמת החפירות בפלנדריה ובארטואה ונלחמה בקרב ארטואה השני, בקרב לוס ובקרב ארטואה השלישי. בשנת 1916, הדיוויזיה לחמה בקרב על הסום. בשנת 1917 לחמה הדיוויזיה בקרב מסין ובקרב פשנדל. במשך רוב שנת 1918 נשארה הדיוויזיה בפלנדריה, ונלחמה בארמנטייר, קמל, הבוטרן ומונשי-בפאום. בסוף השנה הועברה הדיוויזיה לאזור שמפאן, שם היא התמודדה עם מתקפת מז-ארגון של מדינות הבבכמה. לאחר לחימה נוספת לאורך האן וה-Aire, הדיוויזיה הוצאה מהקו, ובילתה את השבוע האחרון של המלחמה בהגנת הגבולות בדרום בוואריה ובטירול. המודיעין של בעלות הברית דירג את הדיוויזיה כמדרגה ראשונה ואיכותית ביותר.

## מפקדים

## קישורים חיצוניים

## הערות שוליים

4
4
נינה קנדי

**נינה קנדי** (באנגלית: **Nina Kennedy**; נולדה ב-5 באפריל 1997) היא אתלטית אוסטרלית, האלופה האולימפית (פריז 2024), ואלופת העולם (בודפשט 2023) בקפיצה במוט.

## ביוגרפיה
### 2015
באליפות העולם שנערכה באוגוסט בבייג'ינג שברפובליקה העממית של סין נפסלה קנדי בשלב המוקדמות לאחר שלא הצליחה לרשום תוצאה.

### 2018
באליפות העולם באולם שנערכה במרץ בברמינגהאם שבממלכה המאוחדת סיימה במקום השמיני בקפיצה במוט בתוצאה של 4.60 מטר.

### 2021
באולימפיאדת טוקיו שנערכה באוגוסט בטוקיו שביפן סיימה קנדי במקום 22 בקפיצה במוט בתוצאה של 4.40 מטר.

### 2022
#### מדליית ארד באליפות העולם
באליפות העולם שנערכה ביולי ביוג'ין שבאורגון, ארצות הברית זכתה במדליית ארד בקפיצה במוט בתוצאה של 4.80 מטר, אחרי קייטי נאג'וט מארצות הברית וסנדי מוריס (4.85 מטר), שתיהן מארצות הברית.

### 2023
#### אלופת העולם
באליפות העולם שנערכה בבודפשט, הונגריה באוגוסט זכתה במדליית זהב בקפיצה במוט בשיא לאומי חדש של 4.90 מטר בצוותא עם קייטי מון מארצות הברית, לפני וילמה מורטו מפינלנד (4.80 מטר) שזכתה במדליית ארד.

### 2024
#### אלופה אולימפית
באולימפיאדת פריז שנערכה באוגוסט היא זכתה במדליית זהב בתוצאה של 4.90 מטר, לפני קייטי מון (4.85 מטר) ואלישה ניומן מקנדה (4.85 מטר).

## שיאים אישיים
### אצטדיון
* קפיצה במוט: 4.91 מטר (2023), **שיא אוסטרליה**

### אולם
* קפיצה במוט: 4.62 מטר (2018)

## קישורים חיצוניים

קטגוריה:קופצות במוט
קטגוריה:אלופות עולם באתלטיקה
קטגוריה:אלופות אולימפיות: קפיצה במוט
קטגוריה:קופצות במוט באולימפיאדת טוקיו (2020)
קטגוריה:משתתפות אוסטרליות באולימפיאדת טוקיו (2020)
קטגוריה:משתתפות אוסטרליות באולימפיאדת פריז (2024)
קטגוריה:אוסטרליות שנולדו ב-1997
אימה אמריקאית: רגישות גבוהה

"**אימה אמריקאית: רגישות גבוהה**" (באנגלית: ***American Horror Story: Delicate***) היא העונה השתים עשרה של סדרת האנתלוגית מסוגת האימה "אימה אמריקאית". תיאור הסדרה היא "ענוג" או כהמושג "עדין". הסדרה מבוססת על ספרה של דניאל ולנטינה. אמה רוברטס וזאכרי קווינטו חוזרים לככב, ואליהם הצטרפו צוות שחקנים חדש: קים קרדשיאן, מאט זוקרי, קארה דלווין, אנאבל דקסטר-ג'ונס, אודסה א'ציון ומקיילה ג'יי רודריגז. הסדרה נוצרה על ידי התסריטנים ראיין מרפי ובראד פלצ'ק עבור רשת הכבלים "FX Networks". הסדרה מופקת על ידי "אולפני המאה ה-20".

תאריך השידור של העונה החדשה עלה לשידור ב-20 בספטמבר 2023, ומחולקת לשני חלקים.

## צוות השחקנים
### ראשי
* אמה רוברטס - ** אנה ויקטוריה אלקוט**
* קים קרדשיאן - ** שיבון וולש**
* קארה דלווין - **מג**

### משני
* מאט זוקרי - ** דקסטר הארדינג**
* מקיילה ג'יי רודריגז - **טליה דונובן**
* אנאבל דקסטר-ג'ונס - ** אדלין ג'ודה**
* אודסה א'ציון - ** גרייסי וולש**
* דניס או'הר - ** ד"ר קרופורד**
* לסלי גרוסמן - **אמילי צ'פמן**
* ג'ולי וייט - **גב' איו פריצ'ר**
* דברה מונק - **ד"ר קרלה היל**
* בילי לורד
* דומיניק בורג'ס

### הופעת אורח
זאכרי קווינטו - **פרנק**
## סקירת הסדרה

## הפקה
### פיתוח
ב-9 בינואר 2020, חודשה הסדרה "אימה אמריקאית" לעונה שלוש עשרה. ב-10 באפריל 2023, שותף ליוצר הסדרה ראיין מרפי אישר שלעונה תהיה האלי פייפר בתור ראנר ותתבסס על ספרה הקרוב של דניאל ולנטיין "Delicate Condition", מה שהופך אותה לעונה הראשונה בתולדות הסדרה שמרפי לא כותב בעצמו את העלילה אלא מתבסס על עלילה קיימת. מרפי גם הודיע שהעונה תיקרא כ"אנין דעת".

### ליהוק
מאט זוקרי הצטרף לצוות השחקנים של העונה השתים עשרה ב-6 באפריל 2023. ב-10 באפריל 2023, מרפי הודיע שהשחקניות הראשיות יהיו קים קרדשיאן ואמה רוברטס הוותיקה בסדרה. מרפי תיאר את העונה כ"שאפתנית ולא דומה לשום דבר שהסדרה עשתה אי פעם" ואת דמותה של קרדשיאן כ"מהנה ומסוגננת, ובסופו של דבר מפחידה". המעורבות של קרדשיאן בסדרה היא הראשונה שלה בטלוויזיה עם תסריט והיא תוכננה על ידה ועל ידי מרפי מאז שנת 2022, לאחר שמרפי התרשם מעבודתה כמארחת בפרק באוקטובר 2021 של קומדיית המערכונים "סאטרדיי נייט לייב".

ב-24 באפריל, קארה דלווין נצפתה ביום הצילומים עם רוברטס. באותו שבוע, אנאבל דקסטר-ג'ונס ומקיילה ג'יי רודריגז הצטרפו לצוות השחקנים בתפקידים לא ידועים. ב-1 במאי הזכיר במגזין וראייטי את אודסה א'ציון בין חברי השחקנים. ביוני, אנשים דיווחו שזאכרי קווינטו אישר שהוא יופיע בהופעת קמע. השחקן גם שיבח את הופעתה של קרדשיאן, וקבע, "אני לא חושב שהיא צריכה את העצה שלי. היא נראתה ממש באלמנט שלה, ואני ממש התרשמתי מהרוח שלה ומהפתיחות שלה".

### צילום
ב-1 במאי, במהלך נשף המט גאלה, קרדשיאן אמרה לראייטי שההפקה לעונה החלה, והסצנות שלה יצולמו בהמשך החודש. ב-4 במאי, היום השלישי לשביתת גילדת התסריטאים של אמריקה ב-2023 בעיר ניו יורק, השמועה הייתה שההפקה עצרה. עם זאת, באתר Deadline Hollywood דיווחה כי הצילומים לעונה השתים עשרה לא פסקו, אך ב-10 במאי 2023, הצילומים הושעו רשמית ביולי עקב שביתת גילדת שחקני המסך.

## פרסים ומועמדויות

## קישורים חיצוניים

## הערות שוליים

12
קטגוריה:ערכים שבהם תבנית בריטניקה אינה מתאימה
קטגוריה:תוכניות טלוויזיה שמתרחשות בניו אורלינס
קטגוריה:סדרות אנתולוגיה אמריקאיות
קטגוריה:סדרות דרמת אימה
קטגוריה:סדרות עם עלילה לא ליניארית